text: 6-årig kæmpede om danmarksmesterskab
  13 august 2011 kl. 15.20
  Omkring 80 farverige heste og festklædte ryttere red lørdag mod hinanden i kampen om danmarksmesterskabet i westernridning. 
  Blandt dem var kun 6-årige Christina Andrea From Jessen fra Haderslev.
  Hun var den yngste deltager i konkurrencen, men Christina Andrea From Jessen er alligevel allerede en rutineret westernrytter, der kan sine tricks.
  Hun har dyrket sporten siden, hun var fire. 
  Sammen med hesten A Lot of White Dots, der stadig tilhører mor, var den unge rytter lørdag med ved danmarksmesterne i westernridning, hvor der bl.a. blev konkurreret i diciplinen pleasure walk and trot.
  Det blev dog ikke til en sejr i klassen, men der var tilfredshed med at blive nummer otte ud af 20.
  